แหยงเงินเฟ้อ รูดปรื๊ดเดี้ยงยอดลดฮวบ
ยอดใช้จ่ายบัตรเครดิตเดือน ม.ค. ลดฮวบ 2.08 หมื่นล้าน เหตุประชาชนกังวลเงินเฟ้อ
18 ส.ค. 2554

ยอดใช้จ่ายบัตรเครดิตเดือน ม.ค. ลดฮวบ 2.08 หมื่นล้าน เหตุประชาชนกังวลเงินเฟ้อ
ธนาคารแห่งประเทศไทย (ธปท.) รายงานยอดการให้บริการบัตรเครดิตทั้งระบบ งวดเดือน ม.ค. พบว่า บัตรเครดิตทั้งระบบมียอดการใช้จ่ายผ่านบัตรทั้งสิ้นแค่ 9.87 หมื่นล้านบาท ลดลงจากเดือน ธ.ค. 2553 ถึง 2.08 หมื่นล้านบาท คิดเป็นสัดส่วน 17.44% จากเดือน ธ.ค. ของปีก่อนที่เคยมียอดการใช้จ่ายถึง 1.19 แสนล้านบาท 
ทั้งนี้ เมื่อพิจารณายอดการใช้จ่ายทั้งหมดพบว่า มีการใช้จ่ายในประเทศ 7.31 หมื่นล้านบาท ลดลงจากเดือนก่อนหน้า 2.17 หมื่นล้านบาท หรือ 22.92% ยอดการใช้จ่ายในต่างประเทศ 5,600 ล้านบาท เพิ่มขึ้น 431 ล้านบาท หรือ 8.35%
ขณะที่ยอดการเบิกเงินสดล่วงหน้าผ่านบัตรเครดิตมีทั้งสิ้น 2 หมื่นล้านบาท เพิ่มขึ้น 453 ล้านบาท 
นอกจากนี้ ยังพบว่า การใช้จ่ายผ่านบัตรที่ออกโดยธนาคารพาณิชย์ในประเทศมีการใช้จ่ายมากที่สุด 6.09 หมื่นล้านบาท รองลงมาเป็นบัตรที่ออกโดยบริษัทประกอบธุรกิจที่มิใช่สถาบันการเงิน 2.62 หมื่นล้านบาท ขณะที่บัตรเครดิตที่ออกโดยธนาคารพาณิชย์ต่างประเทศมีแค่ 1.16 หมื่นล้านบาท 
แหล่งข่าวจาก ธปท. เปิดเผยว่า คาดว่ายอดการใช้จ่ายที่ลดลงทั้งที่เป็นช่วงเทศกาลจับจ่ายใช้สอยน่าจะเป็นผลมาจากครัวเรือนมีความกังวลกับภาวะเงินเฟ้อและราคาสินค้าสูงขึ้น ทำให้มีการคาดการณ์ว่าราคาสินค้าอาจจะแพงขึ้นอีกจึงระมัดระวังการใช้จ่ายมากขึ้น